Jabuli 43
Lega pi loyo kop pi lar
1Ai Lubaŋa, pid pira dok imi alo kop
i kom lwak me rok ma pe giŋeyi;
lara ki i cin jo maraco ma lubwola.
2In aye Lubaŋa ma ariŋo alaro boti;
piŋo ibola woko cen ka mabor?
Piŋo awoto ma akumo akuma
kun lakworra una twatwal?
3Doŋ icwal ceŋŋi ki adani;
wek gutela,
wek gukela i kom got meri maleŋ,
wa i odi ka ma ibedo iye!
4Ci abicito wa i kom keno tyer pa Lubaŋa,
bot Lubaŋa ma yomo cwinya mada;
ka doŋ abipaki ki opul agoya, ai Lubaŋa, Lubaŋana.
5Piŋo cwinya poto, dok abedo ki cwercwiny?
Piŋo awinyo lwak par madwoŋ i cwinya?
Pud abigeno Lubaŋa aye, dok abipake bene,
Latar mera ki Lubaŋana.